Papersnake/gushiwen huggingface dataset:
虞美人 其一 临安客店
向滈（宋代）

酒阑敧枕新凉夜。断尽人肠也。西风吹起许多愁。不道沈腰潘西、不禁秋。

如今病也无人管。真个难消遣。东邻一笑直千金。争奈茂陵情分、在文君。
和新乡二十一弟华严水亭二首
晁说之（宋代）

荷盖点溪三数叶，藤稍遶树几千层。
投闻更与高人约，重抱琴来听广陵。
早发
宗泽（宋代）

伞幄垂垂马踏沙，水长山远路多花。眼中形势胸中策，缓步徐行静不哗。
登裴秀才迪小台
王维（唐代）

端居不出户，满目望云山。
落日鸟边下，秋原人外闲。
遥知远林际，不见此檐间。
好客多乘月，应门莫上关。
雪景图
孙伟（明代）

天风夜撼玻璃国，四面沈沈元气黑。荒林野屋曙鸡远，世界江山尽瑶色。

山翁倚槛立苍茫，一鸟不鸣山外村。冷光十里断人迹，玉树皓皓横山门。

溪寒沙浅水烟殢，仙姝犯晓停风驭。雪中忽忆清泠桥，诗逋老去凭谁寄。
春秋战国门。陈灵公
周昙（唐代）

谁与陈君嫁祸来，孔宁行父夏姬媒。

灵公徒认徵舒面，至死何曾识祸胎。
次韵卢赞元
王庭圭（宋代）

斜日江头春又归，半天垂柳拂云齐。流莺向晚浑无赖，隔水飞来枝上啼。
江右闱中次答吴大参中秋韵
韩宗尧（明代）

隐几跏趺坐夜深，月华门外转花阴。三千毫末劳双眼，万里风光豁素襟。

匣剑未须惊照耀，酒杯何必问登临。高邻赖有贤参在，怀我新诗是好音。
添字浣溪沙
薛琼（唐代）

绿遍荼蘼水拍天。销魂桥畔拂轻烟。点点杨花点点泪，思绵绵。

画舫载将离恨去，指寒呜咽弄冰弦。待得月斜云渐冷，未成眠。
茶
丁谓（宋代）

真上堪修贡，甘泉代饮醇。
刘昆求愈疾，陆纳用延宾。
顾渚传芳求，{氵邕}湖擅价新。
唐贤经谱内，未识建溪春。
赋得山上树
张嵲（宋代）

郁郁复苍苍，扶疏翻晓光。
岂能偏雨露，只益早风霜。
萧瑟秋将暮，纷披叶尽黄。
深溪调鼎树，岁晚独能芳。
饯湖南赵提举
刘黻（宋代）

丹湖伟人维南城，胸有老范真甲兵。挈来庾江镇鱼垒，坐令□□□无惊。

峒獠习斗不识机，亦以出草为常程。痛剿根株詟群鬨，方知弄梃不如耕。

吾皇诏趣度湘水，溪蛮辟易枭休声。玉节清风肃九郡，清风肃处春风生。

邦民借寇欲断桥，愿公为我诛鲵鲸。邦民爱公欲植棠，愿公为我销欃枪。

爱旗猎猎罗道左，竹马截镫儿童争。我为峒寇特区区，更有西江狡谋成。

蜀危累卵淮破甑，声东击西谁拄撑。二矛重弓列御屏，衡山云起潇湘清。

指日南城障东南，托天半壁一柱擎，愿摩浯石歌中兴。
南徐怀古呈吴履斋
曹邍（宋代）

匹马来逢塞草秋，淮云一片隔神州。
黄昏灯火西津渡，白昼风烟北固楼。
犹有断碑和晋宋，谁将遗石问孙刘。
天荒地老英雄尽，落日长江万古愁。
次韵王次之龙图六绝 其五
孙觌（宋代）

老去伤春只自嗟，追寻陈迹问京华。更搔短发西南望，病眼昏昏泪渺花。
嘲李叔慎、贺兰僧伽、杜善贤（善贤长安令三人皆黑）
刘行敏（唐代）

叔慎骑乌马，僧伽把漆弓。唤取长安令，共猎北山熊。
乙巳春夏间民饥更甚老农述此 其五
朱浙（明代）

不记清明今日是，暖风晴日草芊芊。荒年流毒到枯骨，兀兀坟头无纸钱。
寿生寺晚步
陶模（清代）

纵目青冥外，飘然兴独赊。夕阳明远水，暝色在寒鸦。

溪抱僧居小，林藏细路斜。鬓丝无限意，重为惜年华。
奉陪裴相公重阳日游安乐池亭
李郢（唐代）

绛霄轻霭翊三台，稽阮襟怀管乐才。莲沼昔为王俭府，

菊篱今乐孟嘉杯。宁知北阙元勋在，却引东山旧客来。

自笑吐茵还酩酊，日斜空从绛衣回。
四月十八日之桐川
潘献可（宋代）

白鸟苍烟外，黄鹂绿树间。
雨晴初有路，云薄不藏山。
村酒成孤酌，征鞍厌独攀。
日长人自倦，更觉马蹄悭。
绝句·书当快意读易尽
陈师道（宋代）

书当快意读易尽，客有可人期不来。
世事相违每如此，好怀百岁几回开？
珠湖望月
吴楷（清代）

清泠月色到湖边，瞥见他乡分外妍。是处青山连郡郭，几声柔橹出江船。

风和不觉波光动，酒醒应惭客思牵。此夜此怀谁可诉，卧听流水响潺湲。
题山家壁
陆游（宋代）

山中无传漏，猿鸣知既夕。
芳藤上幽援，素月照高壁。
主人殊喜事，欢若有夙昔。
稚子擎竹盘，炊黍持饷客。
卜邻虽未辨，清啸聊自适。
还病久废诗，笔端叹荆棘。
拟古赠陈子昂
乔知之（唐代）

惸惸孤形影，悄悄独游心。以此从王事，常与子同衾。

别离三河间，征战二庭深。胡天夜雨霜，胡雁晨南翔。

节物感离居，同衾违故乡。南归日将远，北方尚蓬飘。

孟秋七月时，相送出外郊。海风吹凉木，边声响梢梢。

勤役千万里，将临五十年。心事为谁道，抽琴歌坐筵。

一弹再三叹，宾御泪潺湲。送君竟此曲，从兹长绝弦。
黄荃蜀江秋净图
吴镇（元代）

暮烟漠漠一江秋，疏树依稀见远舟。风度钟声来古寺，人随雁影过前洲。

云销碧落天无际，波撼苍山地欲浮。应识个中清绝处，成都画史笔端收。
沉醉东风·送别
关汉卿（元代）

咫尺的天南地北，霎时间月缺花飞。手执着饯行杯，眼阁着别花泪。刚道得声保重将息，痛煞煞教人舍不得，好去者前程万里。
忧则忧鸾孤凤单，愁则愁月缺花残，为则为俏冤家，害则害谁曾惯，瘦则瘦不似今番，恨则恨孤帏绣衾寒，怕则怕黄昏到晚。
从军行
罗颀（明代）

日旰陟高山，山高鸟不飞。徒步愁力弱，策马畏险巇。

猱狖随我行，豺豕怒我啼。轻身先俦侣，勇往多捷蹊。

去去莫复留，被甲平东夷。
杂诗绝句十七首 其十三
梅尧臣（宋代）

度水红蜻蜓，傍人飞款款。但知随船轻，不知船去远。
贺新凉（赠送行诸客）
魏庭玉（宋代）

暮雨初收霁。凭阑干、一江新绿，远山凝翠。漠漠春阴添客思，怅望天涯无际。又猛省、平生行止。楚尾吴头多少恨，付吟边、醉里消磨矣。浮世事，只如此。

阳关三叠徒劳耳。也何须、琵琶江上，掩青衫泪。一斗百篇乘逸兴，要借青天为纸。儿辈诧、龙蛇飞起。今夜月明呼酒处，待明朝、酒醒帆千里。且为我，唱新制。
赠陆良弼赴楚雄陆旧守云南
顾璘（明代）

京国逢君更送君，浮生离合类浮云。长才出众仍为郡，久别生男已解文。

滇巂苍山酬旧约，循良青史继前闻。东曹故友无多在，莫遣音书滞雁群。
郊居
陆游（宋代）

郊居本宴如，触事自多感。
况当摇落时，云重天惨惨。
路穷非通途，地偏无远览。
残芜连古道，槁叶满幽坎。
老来厌了了，万事付黮闇。
地炉炽生柴，唤客烹荠糁。
七月七日
于石（宋代）

西风扫残暑，微月澹新秋。
相传织女星，今夕嫁牵牛。
翩翩联鹊织，亭亭拥龙辀。
多少乞巧人，笑语穿针缕。
吾尝夜观象，细与推其由。
惟有五纬星，顺逆有去留。
经星二十八，历历如缀旒。
万古俨不动，分列十二州。
其余众常星，烂然满空浮。
休咎必有证，君德修不修。
胡独牛与女，不与众星侔。
乃知尘世人，配偶相绸缪。
少陵号诗史，万象穷冥搜。
亦云年年渡，秋期何用愁。
彼哉柳河东，抱拙不自谋。
旁趋事曲折，窃效儿女求。
谁与倡邪说，诞谩不复收。
淫褻转相袭，寝使其辞浮。
仙槎倘可乘，我欲凌空游。
再拜二星灵，一洗千古羞。
天高不可问，河汉空西流。
对月怀签判丈兼简文显
赵蕃（宋代）

季月风当凛，南方候实偏。
长林未摇落，频夕对婵娟。
恨我遥成隔，知公夜不眠。
连墙有周子，置论每超然。
宿大河屯
郑大谟（清代）

行行六十里，夜宿大河屯。霁瀑长新水，秋声撼近村。

镫摇双剑影，月露一弓痕。鼙鼓朅天动，沙场劳梦魂。
和秦寿之中秋玩月三首
王之道（宋代）

一樽芳酒起觉烟，绝胜红裙拥后前。
山色水光相上下，月华秋后共清圆。
佳时令我思韩愈，好梦逢君想惠连。
老大不知追逐乐，却因妍唱惜流年。
题杂画 其三
朱诚泳（明代）

秋色飘零里，秋声淅沥中。碧云归雁尽，天末夕阳红。
见天地心
叶茵（宋代）

百卉伏穷阴，一枝倚青色。
因易探真机，生意何曾息。
和秋日即事韵二首 其一
王质（宋代）

駮駮山苍杂水红，不如冷眼看秋风。北鸿已望江南起，飞过榆林月正中。
遣行十首 其六
元稹（唐代）

暮欲歌吹乐，暗冲泥水情。稻花秋雨气，江石夜滩声。

犬吠穿篱出，鸥眠起水惊。愁君明月夜，独自入山行。
寄悼浦江吴县令清翁
连文凤（宋代）

曾于诗里识清名，几夜吟看婺女星。番令宅前花未盛，延陵墓上草先青。

灯摇残月佳人哭，碑立斜阳御史铭。一纸哀歌和泪寄，山高水远树冥冥。
华婿水部以事质余湖上小语竟别 其二
王世贞（明代）

萧萧寒雨湿归航，片语离尊味更长。此别应须不惆怅，卫郎无病到膏肓。
发箧得亡友书札
蔡襄（宋代）

宿昔重交义，零落今谁存。
旧情留纸札，永恨入丘坟。
世味薄於水，生涯空似云。
抚孤无力及，流泪复何言。
自君之出矣二首
黎贞（明代）

自君之出矣，无复理容妆。思君如昼烛，不敢近朝阳。
谒金陵武帅李奭时叩殿帅为易宪章求书碑
刘过（宋代）

江南无此一雄藩，稳称将军小踞蟠。
韬略世传天下少，棣华鼎峙帅臣难。
狂胡要使如灰灭，中国先须大头城，
磨崖已辨中兴颂，洗眼西湖看北征。
遥哭希声钱公 其一
陆世仪（清代）

中原倾覆事如何，穷海孤臣强负戈。利钝由天非所计，鞠躬自负更无他。

流离尚欲书章句，疾革犹闻唤渡河。正气如公那可灭，涛声隐隐似悲歌。
题罗内翰家世旌孝坊
周瑛（明代）

茌平有贤簿，读书不下堂。母病在床褥，为计正苍皇。

参苓无近效，堂局少奇方。百拜谢天地，请以身自当。

股肉落金刀，七箸生殊香。百灵感孝诚，母病转平康。

想彼刲股时，岂不戒毁伤。但得母病愈，儿身甘自戕。

至今旌孝坊，赫赫官道旁。日夕往来人，一见一徬徨。
朝谒太清宫九首
真宗（宋代）

邈矣道祖，冥机惚恍。
常德不离，至真无象。
引位清穹，降祥神壤。
酌楝荐诚，控飚来享。
蝶恋花·春江暖涨桃花水
顾德辉（元代）

陈浩然招游观音山，宴张氏楼。徐姬楚兰佐酒，以琵琶度曲。郯徐台为之心醉。口占戏之。

春江暖涨桃花水。画舫珠帘，载酒东风里。四面青山青似洗，白徐不断山中起。
过眼韶华浑有几。玉手佳人，笑把琵琶理。枉杀徐台标内史，断肠只合江州死。
偈颂五首
释文礼（宋代）

万松关迥，九陇烟横。
谷风传响，涧水流声。
题老融归牛图
楼钥（宋代）

薄宦六年辞故山，故山只在梦魂间。
簪绅何苦自缠缚，却羡归牛自在閒。
溪流
俞桂（宋代）

云脚才行又复开，一声隐隐只空雷。
家僮忽报溪流涨，知是前村落雨来。
南邻萧寺丞夜话
梅尧臣（宋代）

忆昨偶相亲，相亲如旧友。虽言我巷殊，正住君家后。

壁里射灯光，篱根分井口。来邀食有鱼，屡过贫无酒。

明日定徂征，聊兹酌升斗。宵长莫惜醉，路远空回首。
次韵施少路春日
李洪（宋代）

拂面和风喜及辰，宫幡未赐岸乌巾。
冰消水泺箫韶韵，雪过湖漘茝若春。
诗律自怜心尚在，宦情难与世趋新。
从兹排比寻芳计，况是湖山旧主人。
偈颂一百零九首
释可湘（宋代）

幽壑鼓寒涛，霜林木叶飘。
普通年远事，历历在今朝。
补陀岩
陶安（明代）

峭壁飞亭起十层，螺弯石路小如绳。老僧独坐云深处，山鬼冲寒夜剔灯。
和国信子育元韵 其二
彭汝砺（宋代）

晓起南山暮北山，夜深归梦祇山间。山中亦有流泉好，不许行人洗病颜。
答惠牡丹
方岳（宋代）

不识桃花过一年，已甘无分牡丹边。
开园肯剪夜栏雨，抱瓮亟分山涧泉。
书室乍惊春富贵，草庐谁结酒因缘。
如闻花贡今成例，独未时情也自贤。
句 其二
石懋（宋代）

满身美荫抱高柳，问汝适从何处来。
孟蜀桃符诗
不详（唐代）

新年纳馀庆，嘉节号长春。
琴曲歌辞。昭君怨
白居易（唐代）

明妃风貌最娉婷，合在椒房应四星。只得当年备宫掖，

何曾专夜奉帏屏。见疏从道迷图画，知屈那教配虏庭。

自是君恩薄如纸，不须一向恨丹青。
次韵赵永兴梅花蜡梅水仙 其三
韩淲（宋代）

肯同桃李强争妍，山矾江梅可忘年。霜雪时候金玉质，持花合为西湖仙。
次禊帖韵
叶茵（宋代）

梅花旧刻字将磨，勘辨其如病眼何。
千载鼠须遗墨少，一时赝本误人多。
肯将金谷序文比，因想山阴气候和。
最喜孤居山下姥，慕名特特为烹鹅。
自福严至后洞记柳书弥陀碑
刘摰（宋代）

一盂僧粥三鸣鸡，渐望天角生晴曦。积阴凝霭不得肆，荡滉破晴争纷披。

清明物象各有职，如再开辟平艰危。游人襟韵廓以喜，晓指后洞都忘疲。

小楚亭北望明灭，宛宛一径微如丝。问云般舟道场路，从此亭背无险巇。

寺久荒寂无足往，念有子厚弥陀碑。独趋一里转岩腹，剥粉败赤逢门楣。

村童门关语嘲哳，似云乞米僧未归。亭亭故碑立青玉，覆以老屋疏且攲。

常嗟古人不可见，尚喜书法存于斯。世言书字出心画，体制类彼人所为。

子厚少年颇疏隽，字合飘逸狂不羁。胡为气质反端厚，至今观者多有疑。

或云彼以窜逐久，气志软熟非前时。又云高才尚薄世，故独立法无所师。

吾嗟世俗日无理，好恶不正论苦畀。臆决万事岂独此，此书何愧人不知。

碑阴三百四十字，疏瘦劲丽何精奇。九十三人姓名具，陈缵宝历元年题。

云此柳书一碑者，元和三年刊厥辞。至是二月始建立，都其事者杨与倪。

尘蒙壁碍世未见，自我访寻初爱之。嗟物晦显似有数，恨不从事毡与槌。

巉岩西山邃无数，行及二寺方晨炊。东南溪磴斗孤绝，下及平壑如悬梯。

南朝佛子谓慧海，卜庵于此存遗基。鬼神馈食以车运，石崖辙迹如在泥。

智不足以尽万物，敢决真伪论是非。老僧夜语亦有理，明发策杖犹迟迟。
偈颂一百零二首
释绍昙（宋代）

三月青春弹指过，九旬朱夏又从头。
茶抽雀舌郎忙摘，麦弄蝦须逐旋收。
炽然说法，声撼林丘。
题曹夔音山水十二帧 其七 㩦琴访友
弘历（清代）

廉折和平理可观，高山流水感多端。相逢底用班荆论，便向松风深处弹。
文王庙
许及之（宋代）

圣贤多难古来同，易数身更羑里中。甲子既周屯既复，不应天数竟终穷。
洋州三十景·灙泉亭
鲜于侁（宋代）

泉声日琮琤，泉水深浩渺。
可爱主人心，亭中狎鸥鸟。
和范景仁王景彝殿中杂题三十八首并次韵其二
梅尧臣（宋代）

电光初照树峨峨，叶上微风与雨和。
玉腕愁闻无处奈，庭花暗落不应多。
长杨静响千重瓦，大液寒生几寸波。
洗濯青春如有意，平明湿羽未离柯。
怀高东溪二首
陈景肃（宋代）

谔谔东溪士，吹箫涧谷春。
一别阻云水，相思劳梦魂。
五湖秋夜月，三岛春空云。
璚标月夜见，玉唾云閒闻。
何当一返驾，吟弄终乾坤。
黄鹄楼歌送独孤助
顾况（唐代）

故人西去黄鹄楼，西江之水上天流，黄鹄杳杳江悠悠。

黄鹄徘徊故人别，离壶酒尽清丝绝。绿屿没馀烟，

白沙连晓月。
使辽作十四首 其十四
刘跂（宋代）

日觉筋骸耗，中宵惨未宁。厌看山濯濯，快见柏青青。

记里无官堠，更衣有短亭。心惊此何地，生死一流萍。
送别魏校书借参预李先生韵 其一
程公许（宋代）

斯文天未椓，世复有斯人。缥帙磨铅旧，泥封染墨新。

词华班马富，道术鲁邹醇。满腹经纶愿，逢时气益振。
【南吕】一枝花_题东湖纤云
任昱（元代）

题东湖
纤云曳晓红，远树团晴翠。好山如凤凰，新水似琉璃，巧画屏帏。壮观蓬莱地，东湖景最奇。两三行鸥鹭清闲，七十二峰峦秀美。
【梁州】露屿寺僧吟翠微，月波楼客宴金杯，宝华台殿松阴蔽。赤栏桥畔，想像瑶池；金沙路上，胜却苏堤。若东坡来此游历，向西湖懒把诗题。学士庙绀宇朱扉，观音洞金堂玉室，宰相家翠竹清溪。会稽，鉴水。贺知章谩奖多佳致，放船去在天际。杨柳风轻生浪迟，漾动玻璃。
【尾】供盘鲜鲫银丝鲙，对酒名花锦绣机，香满衣醉似泥。落照时渔唱起，棹苍烟乘兴而回，煞强如误入桃源洞天里。
和杨公济钱塘西湖百题 其六十三 鍊丹井
郭祥正（宋代）

欲息丹中火，须沈井底泉。何如栽杏实，亦解上青天。
鹤
刘筠（宋代）

碧树阴浓釦砌平，华亭归梦晓频惊。
仙经若未标奇相，琴操何因寄恨声。
养气自怜鸡善胜，全身却许雁能鸣。
芝田玉水春云伴，可得乘轩是所荣。
和并州大资政郑侍郎秋晚书事
范仲淹（宋代）

太原兵重压强胡，莫对秋风忆鱠鲈。
万里天声扬紫塞，十年人望在黄枢。
定应松柏心无改，自信云龙道不孤。
应笑病夫何所补，独能安坐养桑榆。
禅人并化主写真求赞
释正觉（宋代）

寒林气清，晚浦潮平。
自由之像，相随而名。
孤藤拳脱略，三篾肚膨亨。
闹市谁嫌机用熟，丛林人道饱参生。
登高陵塔有感
陈维宁（明代）

荒寺浮屠接太空，登临平步袭天风。南山可望连秦塞，渭水东天绕汉宫。

百里疮痍何日起，五渠湮淤几时通。古今凭吊多慷慨，骚首声闻达帝聪。
刘元煇来三首
方回（元代）

闻筑船亭就，能来共看花。
鲞枯庖海物，豆乳买邻家。
稍可从容饮，犹当委曲赊。
归途有底急，不肯后昏鸦。
探梅 其一
韩淲（宋代）

探梅山路一杯亭，日澹风微远霭生。莫问古来寻古话，只知春近赏春情。

几枝冷蕊吟方见，一点疏花画不成。我挟两儿同二友，老年酒外更何营。
秋杪送离言知客
释函是（明代）

年迈遭逢法运衰，暂时岐路亦凄其。分淇渡口西风急，记取归帆雪浪吹。
和秉国芙蓉五章
司马光（宋代）

北方稀见诚奇物，笔界轻丝指捻红。
楚蜀可怜人不赏，墙根屋角数无穷。
季夏杂兴
陆游（宋代）

巉巉瘦驴岭，莽莽老牛陂。
四海均羁旅，何人感此诗？
宿准提庵和异峰大师韵
释古电（明代）

禅室东山下，蓬门一径幽。风生明月夜，露下碧梧秋。

地僻烟光远，堂虚鹤影投。高僧留翰墨，清和满斋头。
大人生朝六首·庠孙
项安世（宋代）

角羁小小未多知，但识堆盘果实奇。
星女机边榴粲粲，炎官繖底柿累累。
绿皱紫殻如拳栗，玉液肌似碗梨。
愿得仙翁千岁寿，长分馀颗及孙儿。
庐山五笑 远师
杨杰（宋代）

我笑东林寺，孤高远法师。种莲招社客，平地凿成池。
韦氏池亭同元美子与子相赋 其二
李攀龙（明代）

华发文章愧不工，独怜诸子调相同。西京矫矫多奇气，东海相相自大风。

三署仙郎携酒后，一时词客此亭中。白云寥廓迷幽蓟，驺衍谈天碣石宫。
以蜡梅分供堂头希卢首座冲南首座惠绝句次韵
赵蕃（宋代）

蜜黄初出一枝春，分似堂中得定人。
各各闻香获三昧，信知文字本非真。
寄熊伯通
孔平仲（宋代）

南山九叠势千霄，中有长松荫寸苗。好景常闻太平观，谪仙更住上清桥。

风吹石径秋声早，泉落云根暑气消。方外相期蒙雅眷，只应心隐不须招。
题洪氏浴室院
徐安国（宋代）

百念灰寒一性空，森然万象在其中。静观寂照衔沙界，翻笑空其翳化宫。

金屑未除心境异，尼珠独耀古今同。个中有见非真见，未掩帘时妙无穷。
游东山 入翠
王炎（宋代）

路入半山深处，穿云竟日忘归。若扣山中何有，濛濛空翠沾衣。
次韵彦智夜归三首 其二
张纲（宋代）

国步何多艰，戎虏尚传箭。万里眇寰海，澒洞风尘遍。

其间虮虱臣，亦作豺狼变。中兴赖明主，扫除在一旦。

凭君深夜望，已失妖星灿。
采薇（二首）
蔡羽（明代）

采采中阿薇，终日不成束。
越乡无的音，日暮乱心曲。
饥乌啼我旁，忽复止渠屋。
延伫恶昼长，梦见恶夜促。
梦见犹平生，人言讵可凭。
去服一何馨，爱言藏新縢。
挽南坡章知县章运使子家则堂志
何梦桂（宋代）

丰碑二绝照新阡，节义成名得象贤。善政人能书宰邑，宽恩民尚诵公田。

家翁不负心传印，冢嗣能忘手泽编。仕学一生行未了，后来好为拂青毡。
海幢寺礼空隐和尚受记
薛始亨（明代）

龙边参法席，沙界现祇林。古佛再出世，逢人直指心。

钟声江渺渺，幢影月沉沉。榻下亲承记，前因感涕深。
次西和韵
仇远（元代）

贫是儒家事，生平畏四知。
灯花空送喜，瓶粟不供炊。
湖海心终在，田园计未迟。
愿同华山叟，驴背倒能骑。
偈六首 其六
释净端（宋代）

端师子，太慵懒，未死牙齿无坏烂。二时伴众赴堂，粥饭都赶不办。

如今得死是便宜，长眠百事皆不管。第一不著看官，第二不著吃粥饭。
宫词 其三十一
赵佶（宋代）

诏令敷宣每自书，朝廷遵禀不迂疏。禁垣历岁多收得，高阁珍藏倚碧虚。
吴景年
陈著（宋代）

其容渊，其髯掀，其服野，其冠圜。是谁笔之得其粗焉，孰若见君于此笔之外，而知君于此笔之前。

气以直而肆，神以藏而全。付所无于自信，处所有如不然。

夫固欲谢吴楚之尘，而游戏乎羲皇之天也。
次儿辈戏商卿设醴韵二首
陈造（宋代）

将命长须脚未移，联翩客马已来齐。
菊花旋采浮云液，罗{贴莫}宽围护麝脐。
醉里有诗皆虎凤，区中无物不虫鸡。
主宾等是龙津客，未分金鳞卧瓮虀。
梅雨
林尚仁（宋代）

繁声不可听，点滴似秋霖。
溪长欲无岸，窗低微复阴。
葛衣凉意重，礎石润痕深。
欲出愁泥泞，依依独客心。
举苇航适安饮
陈起（宋代）

献酬无算是杯行，午酌从容至四更。
陶母侈于真率约，退思无倦若为情。
竹溪惠白雕三绝
刘克庄（宋代）

世有殊尤物，天悭赋咏才。
恨渠生较晚，不及见邹枚。
浩歌篇
谢榛（明代）

人间岁月机头梭，无药可青双鬓皤。两病垂死加餐饭，眼中新墓栽松萝。

铭旌往往少年子，焉知商山万古郁嵯峨。一丘半壑世堪避，短草疏花春渐多。

诸孙随我步晴景，白云片影落沧波。隔岸相呼鸭与鹅，聊供笑乐复如何。
山居诗
释延寿（宋代）

野景陶情皆得意，凡夫举目尽堪愁。
秦川几度埋番骨，棘路还曾耸玉楼。
幻体不知波上沫，狂心须认镜中头。
浮生役役贪荣者，求到真空卒未休。
有僧欲礼清凉而未决来索予诗戏书四绝句 其二
李流芳（明代）

闻道边风最苦寒，风头起处欲行难。中台积雪深无路，处处封门不出看。
宿乐乡关
吴兰畹（清代）

廿载萍蓬迹，劳劳续书征。乾坤犹浩劫，花木冷春城。

风劲波涛怒，村荒禾黍平。残山馀落日，归鸟觅林鸣。
宋武帝庙
杨雯（宋代）

溪声答松风，巨石出老拳。
古树不知名，岌岌蛟龙缠。
夕阳互出没，秋华带芳鲜。
葱葱帝王气，栋宇垂千年。
虎贲秉霜戟，惨淡生云烟。
宫人翠龙驾，手持玉连蜷。
昌明坐恍惚，精神雷在天。
大呼司雍间，旬月无秦燕。
昔为万夫特，今受众目怜。
石马亦埋没，岁时草芊芊。
小臣异代士，见之泪迸泉。
齐人思爽鸠，蜀人哀杜鹃。
江东旧正朔，礼奉敢不虔。
但愿君王心，不忘载荻船。
下山又再拜，白日当空悬。
禳田辞
佚名（先秦）

瓯窭满篝。
污邪满车。

五谷蕃熟。
穰穰满家。
访香山松源和尚
释梵琮（宋代）

率庵自笑风流甚，醉后何须苦恋杯。
十字路头荒草店，引他来往两三回。
偶书 其一
刘清（清代）

愁是秋所成，经春偏愈剧。耿耿有物存，驱之寡奇策。

虽或听流有，有声更凄激。思欲凌风翔，而不生羽翼。

庶几学神仙，聊用展胸臆。
偈颂一百零一首
释慧性（宋代）

岁尽年穷，无可不可。
烹露地牛，烧榾柮火。
野菜只添一筋油，满钵和罗唯一饱。
笑傲烟霞，白云风拂。
白云庵
晏殊（宋代）

草庵何似清风楼，更在空中最上头。
眼界豁开无畛域，枯藤古木暮烟浮。
东渡感事呈唐维卿方伯家时甫星使兼怀幕府诸公 其二
林鹤年（清代）

目极楼船济六师，江淮遮蔽此藩篱。雨馀莫忘谈墙筑，米短何堪议灶炊。

渡海神仙工点铁，逢场傀儡惯牵丝。重瀛但祝销兵气，筹笔无劳疏十思。
兴庆池禊宴
张奎（宋代）

公馀连骑赏芳妍，柳重花明祓禊天。
丝竹绕堤浮舴艋，绮罗照禊戏秋千。
回头景物才三月，屈指光阴又一年。
台旆行春暂均逸，凤凰池暖正思贤。
连理枝
贺铸（宋代）

绣幌闲眼晓。处处闻啼鸟。枕上无情，斜风横雨，落花多少。想灞桥、春色老于人，恁江南梦杳。

往事今何道。聊咏池塘草。怀县年来，萧萧壮发，可堪频照。赖醉乡、佳境许徜徉，惜归欤不早。
九月十六日出郡登舟如钱塘十七日舟中杂兴
汪莘（宋代）

莘野磻溪亦偶然，每逢耕钓忆前贤。
春风秋月闲来往，只付时人一醉眠。
送程守 其二
徐积（宋代）

闻道西城欲解船，病翁怀抱更骚然。将心已附诸生辈，策杖难随庶老肩。

负义本非今世俗，报恩终愧古人贤。不才自讼无他技，合作诗歌更百篇。
闻马市讲和诸边晏然识喜 其三
黎民表（明代）

敌骑翩翩起朔风，朵颜三卫亦枭雄。稿街不是稽传首，应念当年靖难功。
次韵和求仁不赴照碧堂会呈无愧之作
晁补之（宋代）

政成欢诵沸田莱，留钥雍容更上才。
缭郭平湖从昔好，倚天朱槛为谁开。
曳裾况是他年旧，倒载何妨尽日陪。
自有登高能赋客，可容清坐咏南台。
送崔判官还扬子
皎然（唐代）

轻传祗远役，依依下姑亭。秋声满杨柳，暮色绕郊坰.

烟水摇归思，山当楚驿青。
送王专著作之任犀浦
魏野（宋代）

西山宰字选清强，东观修文辍佐郎。濯锦江边趋郡府，浣花溪上问封疆。

半年讼必消民境，数月歌应彻帝乡。百里旧闻风物好，公馀遥想入篇章。
秦驻山观海
李念慈（清代）

秦皇并四海，飞剑骋雄略。穷极世上欲，还希神仙药。

长城既西筑，骊山亦东作。巩图思万世，民生咸萧索。

巨桥那可成，临望心旁礴。辒车载臭腐，驰道空寂寞。

徒令鹤上人，大笑入寥廓。
寄李处士
秦韬玉（唐代）

吕望甘罗道已彰，只凭时数为门张。世途必竟皆应定，

人事都门不在忙。要路强干情本薄，旧山归去意偏长。

因君指似封侯骨，渐拟回头别醉乡。
南郊庆成口号二十首 其十五
周密（宋代）

祝史无私本为民，大和丕应泰阶平。昕庭未受群臣贺，先过东朝谢礼成。
余自城中逢与粟同归过去伐隐居留宿明日告别去伐又欲留有不满之意作诗赠余勉强和之云
李时勉（明代）

城中逢旧友，返路喜追陪。欲到壶丘去，先过剡曲来。

春舒江上柳，风度竹间梅。留住堪能久，无端归思催。
叶致远置洲田以诗言志次其韵二首
王安石（宋代）

若将有限计无涯，自困真同算海沙。
随顺世缘聊戏剧，莫言河渚是吾家。
题衣菊
黄镇成（元代）

江南九月秋风凉，秋菊采采金衣黄。近时丹丘出新意，却洒淡衣传秋香。

青城学士曾题藻，散落人间共传宝。卷舒造化入毫端，回首东篱自枯槁。

东阳傅君心好奇，何处得此秋霜枝。湖湘衲子远相贶，笔势迥与丹丘齐。

香英细蹙玄玉屑，老干拗断乌金折。不随粉黛学时妆，自与幽人同志节。

渊明已逝屈子沉，晚香纵有谁知心。感君画图三叹息，为君长歌楚天碧。
建隆以来祀享太庙十六首
佚名（隋代）

猗欤太祖，受命于天。
化行区宇，功溢简编。
武威震耀，文德昭宣。
开基垂统，亿万斯年。
南山有幽士
黄镇成（元代）

南山有幽士，白首在林坰。平生好音乐，颇识律吕情。

截竹作高管，吹作鸾凤声。不逢师旷识，但有农人听。

农人何所别，听罢心冥冥。但道是好音，强聒不少停。

此士厌为烦，几欲逃其形。安得似农人，饱食心无营。
病中即事三首
王炎（宋代）

附火肤革燥，远火寒惨惨。
坐卧置汤婆，稍觉两足暖。
抓搔不停手，苛痒殊未减。
饮食固多忌，所幸能强饭。
客至不出迎，予非敢疏懒。
金陵杂兴二百首
苏泂（宋代）

车声辘辘马萧萧，山色何如换六朝。
要识相传风俗在，居人道得语音娇。
万杉寺 其二
张孝祥（宋代）

老干参天一万株，庐山佳处著浮图。只因买断山中景，破费神龙百斛珠。
颂古四十四首 其四十三
释师范（宋代）

黯澹滩，黯澹滩，十只船来九只翻。惟有三山陈上舍，我向陆地里行，看你奈我何。
郡事多冗命绳翁拉彦翔则明德素游赵园彦翔归
程公许（宋代）

战氛塞蚕丛国，决策下胜峰山。
避地客江湖久，著书无顷刻间。
经徐侍郎墓作
顾况（唐代）

不知山吏部，墓作石桥东。宅兆乡关异，平生翰墨空。

夜泉无晓日，枯树足悲风。更想幽冥事，唯应有梦同。
却归旧山望月有寄
徐凝（唐代）

年年明月总相似，大抵人情自不同。

今夜故山依旧见，班家扇样碧峰东。
喻东军
韦庄（唐代）

四年龙驭守峨嵋，铁马西来步步迟。五运未教移汉鼎，

六韬何必待秦师。几时鸾凤归丹阙，到处乌鸢从白旗。

独把一樽和泪酒，隔云遥奠武侯祠。
梅花喜神谱·烂熳二十八枝
宋伯仁（宋代）

东风开绣帘，且向花梢立。
主人忘旧交，万花空损心。
挽陶县令叔元
陈杰（宋代）

千载同归两陶令，故园相望一青山。
怪来强健休官早，赢得艰青阅世閒。
差乐输君已天上，不堪愧我尚人间。
斯文回首游从日，泪尽重华叫不还。
寄远曲
张籍（唐代）

美人来去春江暖，江头无人湘水满。浣沙石上水禽栖，

江南路水春日短。兰舟桂楫常渡江，无因重寄双琼珰。
再和杨公济梅花十绝
苏轼（宋代）

一枝风物便清和，看尽千林未觉多。
结习已空从著袂，不须天女问云何。
毒泉
陆应谷（清代）

岭南有贪泉，饱者败其名。滇海有毒泉，饮者伤其生。

伤生与败名，人皆以为耻。不知贪而生，何如廉而死。

我意移此泉，置诸贪泉侧。但使贪泉涸，不必毒泉塞。
画堂春 花朝
潘榕（清代）

韶光半已等闲抛。那堪病里花朝。纵教有酒也难豪。

何况无聊。

墙外碧摇垂柳，窗前红绽夭桃。怪他春色把人撩。

怎不魂销。
池州和同官咏梅花 其十
张道洽（宋代）

雪后半横枝，溪边一带篱。春从穷腊透，香报老夫知。

淡月弄疏影，嫩寒含令姿。天涯值西子，牢落慰吾思。
游东湖
彭汝砺（宋代）

草色蒹葭芦苇中，莲花一片万枝红。斜阳色妒波心日，细雨香枝水面风。

泽国地开金色界，桃源人在水晶宫。扁舟便好如张翰，好在溪边旧钓筒。
次韵奉酬赵景明法曹见赠
喻良能（宋代）

宗英贺白俦，肯从野人游。
相见各失喜，胡为俱皇州。
孤灯照清谈，新诗澹牢愁。
明日却分袂，独往涛江头。
遣兴
陆游（宋代）

出仕才堪斗大州，初归便拟筑糟丘。
虚名大似月蟾兔，荣路久如风马牛。
啷啷悲蛩常吊夜，萧萧蠹叶更禁秋。
静观世事频兴叹，千载前时有许由。
鲁城北郭曲腰桑下送张子还嵩阳
李白（唐代）

送别枯桑下，凋叶落半空。我行懵道远，尔独知天风。

谁念张仲蔚，还依蒿与蓬。何时一杯酒，更与李膺同。
晚过元明新居
陆深（明代）

岁暮天涯客，相依愿好邻。楼台残夜月，梅柳隔年春。

契谊怜知己，驰驱愧此身。浮云终日事，偏感异乡人。
感事
石介（宋代）

吾尝观数夏，地平如砥石。幅员数万里，车马通辙迹。

帝宅居土数，紫垣当辰极。长江断其南，绝塞经其北。

东海西流沙，天为限夷狄。三代千馀年，天子虽务德。

实以险为恃，四夷皆潜匿。汉唐德稍衰，地胜岂殊昔。

暂来还亟去，不敢窥城壁。石晋一失谋，六州沦胡域。

天地破扃鐍，山川无阻阨。贻尔子孙患，固知非远策。

桓桓周世宗，三十纂尧历。一岁破河东，刘崇丧精魄。

再岁复秦凤，不庭自柔格。三岁出南狩，王师拯焚溺。

江北十四州，取之如卷席。四岁征关南，曾不发一镝。

三州相继降，德声畅蛮貊。李昪请臣妾，钱镠修贡职。

帝欲因兵锋，乘胜务深击。直取幽州城，拓土开疆埸。

重收虎北口，复关闭寇贼。是时战屡捷，六军气吞敌。

平吴如破竹，成功在顷刻。惜哉志不就，暴疾生数夕。

帝宋承大宝，声名发丕赫。全蜀献土地，举吴上图籍。

荆潭与瓯闽，助祭来匍匐。开城纳江俘，御楼受晋馘。

区内一正朔，六州独割剔。愤愤柳崇仪，才宏包旦奭。

生长在河朔，耳目熟金革。旗鼓朝治兵，酒肴夜结客。

握臂说心诚，倒囊推金帛。客以豪杰士，遇侯颇感激。

往来达厥诚，生死愿效力。万德纳我说，洞然绝嫌隙。

事成已有萌，侯去何云亟。豪杰夜空回，帐数屡叹息。

我览此二事，天意终难测。抚卷一感伤，两眼泪潸滴。
黄芍药
刘才邵（宋代）

游沛曾闻汉帝魂，梦中名实未应分。看花莫动枝头蝶，惊觉徐州老使君。
送谢天奇止淮上之招
李流谦（宋代）

今日论形胜，全淮正上流。
老成资毕召，俊异集枚邹。
共说从军乐，休歌出塞愁。
乡邦饶杞梓，君已拔其尤。
咏史八首·其五
左思（魏晋）

皓天舒白日，灵景耀神州。
列宅紫宫里，飞宇若云浮。
峨峨高门内，蔼蔼皆王侯。
自非攀龙客，何为欻来游。
被褐出阊阖，高步追许由。
振衣千仞冈，濯足万里流。
庆春时•日长
董以宁（清代）

半窗阁绣，幺弦罢曲，漫火馀香。玉人此际，妆成无事，才觉日初长。

银骢何处，等閒嘶过红墙。莺簧吹转，柳绵飞起，尽日好思量。
与诸同年贺座主侍郎新拜太常，同宴萧尚书亭
白居易（唐代）

宠新卿典礼，会盛客征文。不失迁莺侣，因成贺燕群。
池台晴间雪，冠盖暮和云。共仰曾攀处，年深桂尚熏。
偈颂六十首
释昙华（宋代）

一二三四五，五四三二一。
从头点检来，笑杀维摩诘。
带累李胡子，喷水髭须湿。
洒净已周圆，次念波罗密。
蒋山恁么道，千古谁热识。
识不识，何处觅，堪与丛林为轨则。
送黄云游松江
陆文圭（元代）

吾宗两才子，世乱身不免。
绝娄华亭鹤，竟类东门犬。
客行因强古，寒日下荒坂。
井邑今豪雄，往事海涛远。
题韬叔龙湫观瀑图
薛时雨（清代）

书生慕山水，局促居户庭。达官多胜游，冠盖愁山灵。

亦有高隐人，守此泉石贞。诛茅穿径苦湫隘，拳山勺水名难成。

江生旷世才，逸兴凌青溟。东游齐鲁揽泰岱，南涉闽峤窥沧瀛。

轺车所至橐笔至，目穷云海胸罗星。筮仕近隶浙中籍，湖山佳处停吟旌。

六桥三竺眼烂熟，奉檄更作雁宕行。雁宕之峰七十七，离合向背无定形。

天惊石破龙湫出，东西两派流纵横。老龙昼伏众籁息，忽闻千岩万壑铿锵鸣。

缥缈湘灵瑟，凄清子晋笙。玉声璆然杂环佩，又疑双双董许朝瑶京。

仰观乃在绝顶上，飞泉百道流琮琤。悬崖倒挂据势要，一气喷薄无留渟。

儗以悬布剪不断，比之曳练色倍明。搏跃岂仅水过颡，泻注不异屋建瓴。

黄河九曲众流混，银涛一线万驽勍。未若此瀑极峻洁，在山出山无异情。

香炉遥隔灵脉共，石磴层折玉花倾。静观欲探源所发，但觉山空树古天容青江生。

是时大快意，眼界开拓心神清。山泉何落落，山溜何泠泠。

班赋不足儗，陆诗不足赓。划然长啸向幽谷，湖雁答响湫龙醒。

寿之图画藏箧笥，要我秃笔相品评。我生已被尘海溺，故山猿鹤寒旧盟。

怀崧楼，醉翁亭，欧阳六一李庶子，千秋名胜留公卿。

奈何弃之追尘缨，坐令云壑关柴荆。脚靴手版争送迎，名缰利锁相牵萦。

清浊不辨渭与泾，轻重不计淄与渑。朝朝听鼓撑公厅，转喉触讳心怦怦。

安得山中飞瀑百千道，一洗眼前虚桥之浮名。
水龙吟 次韵谢五峰
程文海（元代）

不知今夕何年，飞来五老峰头月。清辉无限，殷勤回照，岁寒苍雪。写入宫商，铺成纨素，尽情夸说。倚胡床老矣，若为消得，除却是，杯中物。自笑平生长客，正沉思、故林幽樾。儿童惊走，龙鸾杂沓，两山排闼。风雨萧萧，冰霜耿耿，相看高节。问此君学和，龙吟水底，几时成阕。
杨尚书
魏了翁（宋代）

静将躯干验阴晴，风雪中閒玉汝成。襆被直趋郎省直，更无剌剌耳边声。
咏史下·阮籍
陈普（宋代）

中道难行古已然，东边扶起又西边。
一般等是墟人国，莫道三君与七贤。
太常卿夏公仲昭进阶从二品时年七十七
郑文康（明代）

云鹤上罗衣，犀鞶映寿眉。年高喜身健，恩重觉行迟。
仙霞岭
余复（宋代）

二十年前过此间，旅囊羞涩笔头悭。
时来山色与人好，我亦诗肠似海宽。
旧事消除身后梦，新声惭愧路旁官。
乘车衣锦浑闲事，留此功名竹帛看。
和临湘奉议孙敷山归田十咏 其四
徐经孙（宋代）

咸淳天子怜臣老，紫殿清华极邃情。赋禄玉隆真昼锦，有时听得步虚声。
秦少游
岳珂（宋代）

昔江淹梦五色笔，而不以能书称。天昌其文，字偕以行，如公辞章，淹岂能京。

既已禅长公之文箓，奚必夸大令之墨精。托敬贤之盛心，尚遗迹之可凭。

然则我得其诗，手之而不释。予方将借荆国之书，以为此帖之评。
梅花
张问陶（清代）

一林随意卧烟霞，为汝名高酒易赊。
自誓冬心甘冷落，漫怜疏影太横斜。
得天气足春无用，出世情多鬓未华。
老死空山人不见，也应强似洛阳花。
峡山寺 其二
朱次琦（清代）

一发寻初地，攀行顶抵尻。蛮山入乌鬼，人命飒鸿毛。

鹳鹘排风出，鼪鼯得路豪。年来解齐物，未肯置身高。
山中作
王采薇（清代）

夜松何濛濛，月小飞不起。知有抱瑟人，垂光碧帘底。

露气明曲岩，花光照虚夜。一片白云声，飞泉隔烟泻。
句
蔡伸（宋代）

山水同三峡，烟霞似十洲。
再和五首
刘克庄（宋代）

绝巅岁晚无人到，但见山风激岭泷。
高花恍如珠照乘，深葩还似宝迷邦。
巢居公未甘枯槁，鼎实朝方起硕厖。
诗在简斋和靖里，追攀真以寸筳撞。
次韵秦少游学士 其三
释道潜（宋代）

阳秋閟肝膈，无处见微茫。时作丹青戏，风流冠帝乡。
三天竺还五首
方回（元代）

涧晴石出水穿沙，万树松杉隐数家。
一鸟不鸣风不动，忽闻林下响缫车。
赠道士褚雪巘
释文珦（宋代）

褚君乐嘉挝，门径多青芜。
心同水月皎，身与山云俱。
古壁悬篆水，不爱烧药炉。
南华註已毕，终然得玄珠。
高风度寥廓，逸韵凌江湖。
策杖时过我，以我机事无。
中情了无取，斯为真隐徒。
知已换凡骨，何时上清都。
水龙吟·明堂一柱擎天
李曾伯（宋代）

明堂一柱擎天，眼看黄阁空诸老。平生方寸、班班四字，诚心公道。玉帐云旗，金城露布，尚勤征讨。向淮头蜀口，一时做就，安石传、孔明表。谈笑妖氛如扫。看整齐、乾坤都了。衮衣赤舃，归来廊庙，雍容师保。三相一门，双亲千岁，人间蓬岛。举黄封，细唱调羹，官梅上、正春早。
得周畏知书病久不报以诗寄之
赵蕃（宋代）

莫道寒温祇素书，也于朋友见亲疏。自从一反南昌役，无复能安古寺居。

憔悴直为人所弃，殷勤独肯问何如。缺然不报非缘懒，疟疠经秋未扫除。
送苗郎中出漕江西
宋庠（宋代）

几夕烧熏歇被绫，东南使部望前旌。
武泥给板言如綍，汉庾临前粟似京。
露橘千头丰岁籍，江鲈百尾饫盘鲭。
计筹暂尔烦经画，囊橐行看用老成。
颂古八首
释云（宋代）

家人卦变作明夷，爻象分明不待推。
无动无谋终吉庆，有求有用即迍危。
三月初九日过浒西看牡丹 其二
康海（明代）

年年高宴赏花天，明日花开赏更偏。昆弟总能吟五字，儿童不必报三鳣。

承颜幸有步兵菽，行乐何须卢女弦。已促行厨烹玉鲤，好随佳节醉琼筵。
范子受宅赏牡丹
佘翔（明代）

谁家亭榭似平章，花媚东风冠洛阳。客到但倾光禄酒，扑衣何处不天香。
其日雨闻姚黄开戏成诗二章呈子骏尧夫
司马光（宋代）

小雨留春春未归，好花虽有恐行稀。
劝君披取渔蓑去，走看姚黄判湿衣。
七里驿遇叶振卿秘校南归三首
孔武仲（宋代）

雪霰飘灯春夜长，相逢旅琐莫悲伤。
朱颜绿发输君少，正好驱车上太行。
归去来集字十首
苏轼（宋代）

归去复归去，帝乡安可期。
鸟还知已倦，云出欲何之。
入室还携幼，临流亦赋诗。
春风吹独往，不是傲亲知。
苏幕遮 闺病
沈谦（清代）

燕声娇，花影碎。日过窗西，犹自厌厌睡。一线情丝常似醉。

九十春光，半拥鸳鸯被。

靥销红，眉敛翠。便到沉身，总是多情泪。说与东风都不会。

镜子裙儿，晓得人憔悴。
衰病
白居易（唐代）

老与病相仍，华簪发不胜。行多朝散药，睡少夜停灯。

禄食分供鹤，朝衣减施僧。性多移不得，郡政谩如绳。
孙生庆泽以母状求诗
陈宝琛（清代）

能仁为教一于慈，爱物要自亲亲基。母贤子孝神所劳，况以大耋勤修持。

既多福德心上净，生彼极乐夫何疑？仙耶鬼耶忽双至，栩栩若与魂气期。

我闻李铎卒官日，有蝶万数绕殡飞。又闻杨妻谢未殓，紫褐如扇翔房帷。

隆冬北地胡有此？得非接引真西归。善心肖翘视平等，戒杀功絜持名齐。

孤忠昔可致大鸟，史载鹤吊宁无稽？援儒入释近语怪，表懿兼塞诸孤悲。
题义门胡氏华林书院三首
李虚己（宋代）

绿池寒竹绕书斋，鼓箧横经任往回。
积善原从千里应，表门恩自九天来。
文章卷里蟾枝秀，礼义乡中棣萼开。
记得浮云深处景，岩深应长栋梁材。
和李雁湖晚春即事八首
吴泳（宋代）

避人不必武陵源，荡有芙蓉溪有荪。
弄水浇花心自远，何妨酌客两三尊。
偈颂一百零二首
释慧远（宋代）

如是如是，脑门著地。
不是不是，叉手长跪。
是与不是，转无巴鼻。
北人运至南方，货易获其厚利。
吾兄文夫宦游天台余将官于江左不胜感离之情用韦苏州那知风雨夜复此对床眠为韵作十诗以寄 其八
王淹（宋代）

膏以明自销，翟以文故翳。两苏事业远，卒与忧患对。

夕阳西州道，江海怆馀悔。九折更徐驱，前有覆轨在。
和胡应祥游石进韵
陈文蔚（宋代）

世间潢潦水，可叹无根源。
盈满涸可待，骤雨空翻盆。
鹅峰此邦镇，秀润草木繁。
泄为石井泉，永与天地存。
平湖十顷开，风漪绿荷翻。
意共一脉落，高下相吐吞。
清游二三丈，归途朋黄错。
咫尺阻同集，知我真惮烦。
相期一朝去，雷电当飞奔。
鞭龙起为雨，微功不须论。
次韵何思召求中江县学额
李石（宋代）

九州多士各有贡，大小之物随土宜。
养材学校此其本，背本逐末宁不悲。
偏将土木奉释老，尽室奔走愚无知。
君子居乡有宓贱，小人愿学如樊迟。
圣门二者今战胜，文星不用天盘推。
一朝化出孔子庙，唾手如有神明司。
文翁以来节度府，羽翼此邑天西维。
春秋俎豆列二祀，昼夜几砚严十师。
荀卿许从异户入，子贡只得肩墙窥。
我生一官五讲席，所至冻誉栖寒枝。
自从上庠吏外学，行德自谓心无欺。
眼看旄头拂紫彗，左文右武今何时。
涂侯居乡足领袖，金橐相与倾其私。
自闻盛事喜欲舞，出力敢后吾人期。
黄庭细书不足道，笼鹅尚可寻羲之。
澹台斩龙由搏虎，书成有似二子为。
高山仰止不无意，鹏翼九万云天垂。
灞陵秋居酬友人见寄
释怀古（宋代）

灞陵秋负期，独客自怀悲。
远水去无极，离人来几时，
暝烟沈古道，寒日堕乔枝。
寄信遥天外，殷勤说白髭。
酬李侍御登岳阳见寄
刘长卿（唐代）

想见孤舟去，无由此路寻。暮帆遥在眼，春色独何心。

绿水潇湘阔，青山鄠杜深。谁当北风至，为尔一开襟。
百字令·题孙子和先生遗墨册
杨葆光（清代）

是孙思邈，叹前辈仙去，风华微矣。乐石丛铜身后在，知有传家肖子。

劫火吹来，恒河数尽，得漏痕如此。拨灰重看，惹人多少清泪。

空叹初地庄严，桥长竺远，无处寻根蒂。此去勤将遗墨抱，静对桐严山水。

挥洒云烟，一家手笔，付与人间世。风流遥想，此才天下能几。
赠张将军
杨巨源（唐代）

关西诸将揖容光，独立营门剑有霜。知爱鲁连归海上，

肯令王翦在频阳。天晴红帜当山满，日暮清笳入塞长。

年少功高人最羡，汉家坛树月苍苍。
渔父歌二
欧阳炯（唐代）

摆脱尘机上钓船，免教荣辱有流年。无系绊，没愁煎，须信船中有散仙。
钱唐赠黄子中还江西
王祎（明代）

逆旅暂携手，东风拂面尘。乾坤戎马日，江海别离人。

归路鄱阳外，羁愁浙水滨。归哉倍珍重，行勿负蒲轮。
曹颙若载酒过访以诗赠别
史鉴（明代）

一樽相对思依依，老大空悲始愿违。华发镜中看渐短，故人天愿信全稀。

黄梅雨少河流涩，绿树阴多日影微。欲把渔竿江海上，却愁风浪湿荷衣。
甫里观
周弼（宋代）

天随清调何人继，幸有荒村故宅存。
橘上蠹虫应屡变，草间眠鸭尚能言。
池亭暮雪兼风起，篱落春潮带雨浑。
人啖菊苗终竟别，屠沽犹自不登门。
送何道夫秘监守潼川
楼钥（宋代）

妙龄冠蜀士，名声振王畿。
晚随召节来，天朝增羽仪。
我昔倅丹丘，鹿侯挂冠归。
群公俱祖送，见公四三诗。
颇恨著鞭先，自言乞身迟。
拳拳慕下风，直欲梦见之。
还朝挹高致，气宇清且夷。
称者不容口，往往同一词。
始见荷倾倒，笑谈欲忘疲。
况当秋风高，滥吹参试闱。
鼎脔得一尝，豹斑容管窥。
叔度真似道，庄生信忘机。
私谓如此人，定应备论思。
胡为归兴勇，抗章气不衰。
鼓盆万晨外，抱孙更成悲。
拥麾东川去，无人留孔戣。
别怀不自胜，别酒听淋漓。
他时念老成，追锋且复西。
公能重来否，此意非吾私。
秋水篇
陆深（明代）

江南洁修多水芳，紫菱翠荇下银塘。银塘遥接芙蓉渚，晓妆亭亭沐秋雨。

摘花美人云锦裳，郁金香佩双鸳鸯。家住湖南碧湾里，碧烟如纱拍湖水。

少年射策蓬莱宫，文彩隐映芙蓉红。珊瑚十尺空自好，灵芝九茎何足道。

一为君歌秋水篇，济川稳汎木兰船。若论颜色休嗟晚，竟堪持补君王衮。
拟寒山寺 其十七
释怀深（宋代）

人生稍富足，著意营口腹。买鱼寻鳜鱼，买肉要羊肉。

谛观异类身，无非亲眷属。正当举箸时，仁人宜自烛。
后齐诗
湛方生（魏晋）

解缨复褐，辞朝归薮。门不容轩，宅不盈亩。茂草笼庭，滋兰拂牖。

抚我子侄，携我亲友。茹彼园蔬，饮此春酒。开棂攸瞻，坐对川阜。

心焉孰托，托心非有。素构易抱，玄根难朽。即之匪远，可以长久。
效宫词体上文太师十绝 其一
范纯仁（宋代）

三纪中书更有谁，致君尧舜似皋夔。频年力请方归第，天子临轩册太师。
题王况故居
刘言史（唐代）

入巷萧条起悲绪，儿女犹居旧贫处。

尘满空床屋见天，独作驴鸣一声去。
次韵斯远见寄
赵蕃（宋代）

春今半历未知春，可奈昏昏昼复晨。
药裹岂能知许病，诗囊亦觉顿成贫。
羲和送日何其怯，天女司花不解神。
何但子行无所诣，我怀端亦在湖漘。
过严子陵钓台
张佩纶（清代）

沛公故人主吏掾，暮年徒跣谢前殿。当时祇有张子房，能致商芝来侍宴。

英雄使君帝室宗，师卢从郑臣卧龙。龙卧强为三顾起，钓竿茫茫独烟水。

沔南丑女不归山，却羡梅家婿乡美。皇汉三君乃一流，儒风道骨邈无俦。

帝坐辉光客星去，俯视列宿犹通侯。怀仁辅义天下悦，阿谀顺旨要领绝。

两言咄咄即谏书，进退确然此高节。君不见翰林李白谪仙人，亦慕先生事隐沦。

一误楼船成放逐，太息香炉非富春。
夜窗
黄庚（元代）

香篆烟销夜已阑，砚池冰结漏声寒。
梅花悬影书窗上，应待诗人带月看。
定风波令（次子瞻韵送元素内翰·般涉调）
张先（宋代）

浴殿词臣亦议兵。禁中颇牧党羌平。诏卷促归难自缓。溪馆。彩花千数酒泉情。

春草未青秋叶暮。□去。一家行色万家情。可恨黄莺相识晚。望断。湖边亭上不闻声。
西江月·曾记刘安鸡犬
魏了翁（宋代）

曾记刘安鸡犬，误随鼎灶登仙。十年尘土涴行缠。怪见霞觞频劝。

会合元非择地，乖逢宁得非天。妇闻风月正女便娟。亲泼床头醅面。
菩萨蛮
朱子厚（宋代）

酴醿浴罢温香玉。牡丹睡起歌云绿。弹压属东阳。留春在庆堂。

简端新组绶。辉映烟岚秀。妙曲倩清妍。祝君无尽年。
宋颂九首·六合雷声
石介（宋代）

往在艺祖，未遑拓宇。
遗我圣宗，启此北上。
顾告太庙，惟皇孝武。
和鲁漕节中见示
吴芾（宋代）

天时又是一番新，顾我犹为逆旅人。
诗酒情怀聊自遣，山林志愿几时伸。
羡君职事有余暇，赠我篇章不厌频。
一读洒然忘鄙吝，浑胜笑语得相亲。
合江县舟中作
晁公溯（宋代）

春江涨黄流，渐没滩上石。
是时三日霖，垅麦半腐黑。
四顾云气昏，江树生远色。
苍茫何所辨，目尽千顷白。
汗漫若无际，空蒙如有觌。
萧萧雨中帆，正此远行役。
冯夷喜我至，归路风愈力。
中流浪为开，荡漾放舟入。
恍疑潇湘游，白苹了无迹。
故人楼中望，天际应可识。
寿孙三日
王禹偁（宋代）

经年病不饮，此日一开樽。
监里休嫌老，怀中已抱孙。
红嫦裁锦段，香水浴银盆。
他日归田去，相扶入荜门。
因忆两首 其二
龚自珍（清代）

因忆斜街宅，情苗茁一丝。银缸吟小别，书本画相思。

亦具看花眼，难忘授《选》时。泥牛入沧海，执笔向空追。
晚归
释居简（宋代）

晚凉初试出严城，云表浮图恰上灯。归棹只知将月去，不知摇碎玉棱棱。
十月晦日会凌季文沈德和二尚书刘汝一大谏于六客堂
王十朋（宋代）

梦寐思贤愿与齐，一麾来守浙江西。星躔旧识尚书履，玉府曾亲太一藜。

天遣门生依坐主，心随峡水注苕溪。邦人异日谈遗事，名姓应同六客题。
西阁二首
杜甫（唐代）

巫山小摇落，碧色见松林。百鸟各相命，孤云无自心。

层轩俯江各，要路亦高深。朱绂犹纱帽，新诗近玉琴。

功名不早立，衰病谢知音。哀世非王粲，终然学越吟。

懒心似江水，日夜向沧洲。不道含香贱，其如镊白休。

经过调碧柳，萧索倚朱楼。毕娶何时竟，消中得自由。

豪华看古往，服食寄冥搜。诗尽人间兴，兼须入海求。
姨母李夫人墨竹二首
黄庭坚（宋代）

小竹扶疏大竹枯，笔端真有造化炉。
人间俗气一点无，健妇果胜大丈夫。
和滕至刚韵兼简顶玄极长老二首 其一
王绅（宋代）

落落星悬晓，依依柏傲林。文章千古事，湖海十年心。

一别巴川远，重逢岁月深。旧交谁在眼，惟子最知音。
乐清轩诗为沙士清题 其二
倪谦（明代）

毂击蹄奔耳不闻，一轩幽僻离尘氛。吸残竹叶杯中月，梦断梅花帐底云。

古画品高烦客定，新题韵险向人分。年来久抱濂溪拙，谁读宗元乞巧文。
寄徐吉父学士
陈师道（宋代）

卧龙山上摘黄花，曾共西风醉帽斜。
当日已应天下乐，无人传入画图夸。
低头强笑今何似，多病难堪懒自嗟。
闻道承明方厌直，几时来伴访山家。
氐州第一 案《东白堂词选》题作「纪恨」
俞士彪（清代）

凉雨初收，明月未上，兰堂红粉欢宴。促酒频辞，徵歌懒应，看着故回娇面。

恍隔灯纱，怎借得、顺风吹转。最有情时，未相忘处，一声微叹。

自觉疏狂情意浅。奈犹有、这番萦恋。话带愁来，魂随目去，觉最防人见。

向更阑、分手处，犹怨道、秋宵太短。恁种迷留，拚今生、为伊肠断。
村居春兴秋兴各十章俱步张孟奇园居韵 春兴十首 其一
邓云霄（明代）

岩下房栊竹里台，幽村寄在白云隈。东风不厌桃源僻，青帝还将花使来。

上巳韶光宜下若，北堂春宴奏南孩。鹧鸪唱罢流莺啭，歌管山中日几回。
久病小愈，雨中端午试笔四首
杨万里（宋代）

病较欣逢五五辰，宫衣忽忆拜天恩。
旧时叠雪含风眼，今看空山雨点痕。
三高祠
宋无（元代）

退能合天道，隐亦是人豪。
借间祠前水，如今岁个高。
送程给事知越州
刘奉世（宋代）

使君遗爱遍南州，五马新归瘴海头。
持橐未厌青琐直，怀章还作鉴湖游。
姚余人物传吴远，越绝山川向剡幽。
应有清诗资卧理，会吟他日记风流。
襄陵操
薛季宣（宋代）

汤汤洚水兮，怀山襄陵。浩浩滔天兮，昏垫生灵。导之入于海兮，王事有程。

启呱弗子兮，匪我忘情。
赠潘道士
欧阳修（宋代）

门无车辙紫苔侵，鸡犬萧条陋巷深。
寄语弹琴潘道士，雨中寻得越江吟。
和陈翔卿韵
包恢（宋代）

碧落宜游遂速奔，千奇万胜果中存。
天钟神秀双瑶室，地辟高深两玉门。
下有绀寒流水径，上垂远古断山痕。
独怜地近人何远，久共沿流探本根。
寄陈蓬州图南
冯山（宋代）

临老蹉跎来剑阁，故人留滞在蓬池。光阴一别六七载，功业半生多少时。

谪宦可怜嗟子骏，径归难学羡诚之。何当江上重携手，同到三轩看旧诗。
送林锡远帐勾罢官北引二首 其二
刘弇（宋代）

由来不敌是清才，尚喜相逢契此怀。直把唯阿平笑语，更将尔汝外形骸。

吾身方愧猿拘槛，君事何疑箭插靫。天子圣明思急策，试论弊事决阴霾。
八犯玉交枝 寄园朱藤
朱祖谋（清代）

尘糁荒阑，冻苏香缬，又簇淡阴双架。帘卷交枝红到眼，旧恨沧桑飘惹。

年年春晚，为花料理琴尊，题襟还喜依乡社。叶底翠禽听惯，茶香情话。

谁信步屧东风，绿云黯损，蝶蜂重到应诧。俊游换、谁家芳事，浣不尽、蛮薰凝榭。

料花外、白题舞罢。牵萝人泣孀娥夜。况酒醒秦郎，玉笺泪湿愁难写。
忆旧游
杨泽民（宋代）

念区区远宦，带月侵晨，燃烛中宵。有昔曾游遍，过三湘下浙，二水通潇。小舟暂辍兰棹，赢马复鞭摇。但旧日雄图，平生壮气，往往潜消。

迢迢。向年事，记艳质平堤，曾共听镳。醉□游沙市，被疏狂伴侣，期暮相招。怎知后约难再，牛女隔星桥。待远结双成，他时去窃千岁桃。
寄浙漕王子文野以思君令人老五字为韵得诗五
五迈（宋代）

我友半湖海，知心吾子文。
君忙我已老，事事不如君。
君生通贵家，我出寒素门。
君披貂毛裘，我著犊鼻褌。
戏彩君有母，列鼎共清温。
我早失乌哺，空山怅白云。
弱冠君有子，世科将袭芬。
我子方垂髫，诗礼未有闻。
凡此皆不如，官职不必论。
游章运判园亭 其二
刘攽（宋代）

客舍栽花欲为主，出门骑马即天涯。何时置得寻常地，管领春风属自家。
哭王秀岩
释行海（宋代）

南湖天竺旧同游，心恋青灯老未休。
梅坞春风吹梦破，竹堂秋雨滴人愁。
鼎分角立英雄世，虎逝龙亡寂寞秋。
天地独教吾辈在，临风三些涕横流。
满江红（傅相生日甲子）
刘克庄（宋代）

见宰官身，出只手、擎他宇宙。筹边外、招徕名胜，登崇勋旧。不下莱公扶景德，又如涑水开元祐。尽从渠、干贽及吾门，归斯受。

上林苑，多花柳。祁连塞，稀刁斗。更红旗破贼，黄云栖亩。阿母瑶池枝上实，仙人太华峰头藕。泻铜盘、沆瀣入金卮，为公寿。
病起幽园检校
曾由基（宋代）

病起无情绪，池边日几回。
虫声低覆草，螺壳细生苔。
暑退芦将变，秋残蓼续开。
久消环绕迹，全若水尝来。
水仙子·朝吟暮醉两相宜
孙周卿（元代）

朝吟暮醉两相宜，
花落花开总不知，
虚名嚼破无滋味。
比闲人惹是非，
淡家私付与山妻。
水碓里舂来米，
山庄上饯了鸡，
事事休提。
咏不开牡丹
陈著（宋代）

一种仙根自洛阳，春深何事不花生。
芳心未必全羞涩，犹恨东风用力轻。
泊海子口
陈造（宋代）

池口至海口，望望三舍外。
辰发莫已到，回首西日在。
风师肯怜客，祖道烦一嗌。
我舟疑凌虚，楚山真历块。
蜚鸣相让疾，惊浪乃弗逮。
穷涂坐局缩，颇尝得此快。
遄迈自本图，阙供恐贻悔。
未办问村胶，且计具薪菜。
拟古十九首 其十二 东城高且长
姚光虞（明代）

高城郁崔嵬，阿阁壮且丽。复道相回环，云雾森亏蔽。

郊墟草树黄，飒飒北风厉。狐兔走平陆，荏苒将暮岁。

青楼有佳人，倚柱多幽思。当此摇落时，怀人不能置。

闭户理朱弦，宫徵一何备。曲罢仍徘徊，清歌助悲慨。

含意将告谁，沉忧叹寤寐。思为兰麝香，得近君衣被。
山中寄区启图
张穆（明代）

崇岩丽霜华，物候正凝阴。幽气动寒蕊，江树貌春林。

北窗虽寡营，贞静固所任。心澹友云间，境寂无繁音。

长啸答空谷，聊复弹素琴。昔有青云侣，岁晏阻清尘。

虽无古人见，实可膺我心。谁将陇上信，招隐北山岑。
向伯章通判请赋画扇
喻良能（宋代）

晴天万顷浮烟水，小艇鸣榔烟水里。
一声欸乃西风起，满轮明月蓼花秋。
富贵於我真浮沤，世间何事不悠悠。
经华阴时当腊月十八日忽忆唐人腊尽促归心行人及华阴之句字字凑合遂逐字成十绝 其十
邓云霄（明代）

村落尽瑶林，同云日日深。丰年宜瑞雪，不用卜晴阴。
庆宫春（水仙花）
王沂孙（宋代）

明玉擎金，纤罗飘带，为君起舞回雪。柔影参差，幽芳零乱，翠围腰瘦一捻。岁华相误，记前度、湘皋怨别。哀弦重听，都是凄凉，未须弹彻。

国香到此谁怜，烟冷沙昏，顿成愁绝。花恼难禁，酒销欲尽，门外冰澌初结。试招仙魄，怕今夜、瑶簪冻折。携盘独出，空想咸阳，故宫落月。
曾珣五真图诗 其一 第一图
姚燮（清代）

紫澜接春峤，霞蕤如玉鬈。珠童夙姣好，倚凤挥锦弦。

香疏绿华昵，梦小青要怜。劫深遭绮罚，灵蜕投大千。

凌风带飘荔，剪月巾侧莲。飞魂渡弱水，弹指沧桑迁。

茫茫万蛟蜃，我与谁周旋？回睐白云杪，琼梯星钩连。

才人堕尘壒，天上无神仙。勿因衣狗扰，殉智迷宿缘。
和万州杨使君四绝句。白槿花
白居易（唐代）

秋蕣晚英无艳色，何因栽种在人家。

使君自别罗敷面，争解回头爱白花。
吉祥草
王冕（元代）

得名良不恶，潇洒在山房。
生意无休息，存心固久长。
风霜空自老，蜂蝶为谁忙？岁晚何人问？山空暮雨荒。
燕归梁
杜安世（宋代）

风摆红绦卷画帘。宝鉴慵拈。日高梳洗几时忄欠。金盆水，弄纤纤。

髻云松亸衣斜褪。和娇懒、瘦岩岩。离愁更被宿酲兼。空赢得，病厌厌。
和六弟过飞仙岭
赵抃（宋代）

云岭观游讵肯劳，飞仙岭过稳翔翱。道风仙骨朝真去，未必不缘功行高。
江南曲
张耒（宋代）

江蒲芽白江水绿，江头花开自幽淑。
人家晨炊欲熟时，旋去网幽惟所欲。
往来送租只用船，未省泥沙曾污足。
有钱买酒醉邻畔，终日数口常在目。
不学长安贵公卿，每念离心寄朱毂。
朝游岩廊暮海岛，谴人未归身自到。
初夜
郭祥正（宋代）

初月未成魄，瘴天云雾低。浦昏船竞入，林密鸟争栖。

褊性怜幽独，香醪自挈携。布衾今夜冷，犹得避儿啼。
送迤郎中使高丽
王禹偁（宋代）

初过清明野色繁，柳花榆荚扑轺轩。
中台应宿郎官贵，外国占星使者尊。
海水无波分岛屿，扶桑见日认藩垣。
东夷休请萧夫子，好把诗书问状元。
春风袅娜 江楼
王允持（清代）

向江山佳处，结个层楼。凌碧落，俯沧州。倚危阑，弥望烟涛无际，滔滔东注。

千古安流。吊罢湘灵，歌残楚些，横笛何人更上头。

情到片云多入梦，悲来香草亦生愁。

笑我一行作客，五湖三泖，闲风月，零落谁收。诗社长，酒泉候，时乎不再，老矣焉求。

无业堪消，维摩十笏，有钱可买，陶岘三舟。寄声鸥鸟，道倦游司马，归来早晚，同泛清秋。
八哀诗 其五 赠秘书监江夏李公邕
杜甫（唐代）

长啸宇宙间，高才日陵替。古人不可见，前辈复谁继。

忆昔李公不，词林有根柢。声华当健笔，洒落富清制。

风流散金石，追琢山岳锐。情穷造化理，学贯天人际。

干谒走其门，碑版照四裔。各满深望还，森然起凡例。

萧萧白杨路，洞彻宝珠惠。龙宫塔庙涌，浩劫浮云卫。

宗儒俎豆事，故吏去思计。眄睐已皆虚，跋涉曾不泥。

向来映当时，岂独劝后世。丰屋珊瑚钩，骐驎织成罽。

紫骝随剑几，义取无虚岁。分宅脱骖间，感激怀未济。

众归赒给美，摆落多藏秽。独步四十年，风听九皋唳。

呜呼江夏姿，竟掩宣尼袂。往者武后朝，引用多宠嬖。

否臧太常议，面折二张势。衰俗凛生风，排荡秋旻霁。

忠贞负冤恨，宫阙深旒缀。放逐早联翩，低垂困炎厉。

日斜鵩鸟入，魂断苍梧帝。荣枯走不暇，星驾无安税。

几分汉廷竹，夙拥文侯彗。终悲洛阳狱，事近小臣敝。

祸阶初负谤，易力何深哜。伊昔临淄亭，酒酣托末契。

重叙东都别，朝阴改轩砌。论文到崔苏，指尽流水逝。

近伏盈川雄，未甘特进丽。是非张相国，相扼一危脆。

争名古岂然，键捷歘不闭。例及吾家诗，旷怀埽氛翳。

慷慨嗣真作，咨嗟玉山桂。钟律俨高悬，鲲鲸喷迢遰。

坡陀青州血，芜没汶阳瘗。哀赠竟萧条，恩波延揭厉。

子孙不如线，旧客舟凝滞。君臣尚论兵，将帅接燕蓟。

郎吟六公篇，忧来豁蒙蔽。
春暮过蠡塘别业
郭谏臣（明代）

江乡春欲暮，宦海客初归。紫陌风光好，名园花事稀。

游丝罥酒幔，落絮点人衣。故里閒追省，年来渐觉非。
大店驿时轮蹄络绎邮吏多逋感而赋此 其二
韩日缵（明代）

亦知罢困甚，其奈客程何。未遂单骑去，居然拥传过。

村墟新杞棘，帝里旧山河。目击萧条状，餐钱愧已多。
次韵赠铁崖二首 其一
陆居仁（元代）

禽虎将军劳筑室，焚鱼学士懒登台。尽道蓬莱谪仙出，烂将桃李向人开。

高歌夜半鬼神泣，长啸一天风雨来。雄文任索千金价，高马还输十岁孩。
江上闻鹧鸪
寇准（宋代）

水村烟树与云平，闲倚孤舟念远行。
无奈乡心倍寥落，残阳中有鹧鸪声。
延庆院
黄轸（宋代）

宝刹标奇处，烟萝响乱流。地灵僧得住，山好客多游。

灯影连金像，钟声散石楼。风雷等閒作，咫尺是龙湫。
次韵谢尚书赠曾术人
项安世（宋代）

淡墨当中印八神，众星环写象秋旻。
逢人只说忠和孝，莫道鸣珂与曳绅。
如梦令 秋夜
邓繁桢（清代）

风动黄花影乱。月上纱窗一半。夜坐觉寒生，烛尽香残梦断。

人倦。人倦。怕听哀鸿啼怨。
杂诗绝句十七首
梅尧臣（宋代）

青蝇何处来，聚集满盘间。
谁知腹中物，变化如循环。
闷极有作
陆游（宋代）

贵已不如贱，狂应又胜痴。
新寒压酒夜，微雨种花时。
堂下藤成架，门边枳作篱。
老人无日课，有兴即题诗。
次韵徐秀才十首
陈造（宋代）

翕赫公侯门，下客亦方闻。
惨澹埃壒地，高贤绝通津。
蠹书分此老，华国须奇文。
渠观有旁招，子行当冠军。
野兴
陆游（宋代）

玉门关外何妨死，饭颗山头不怕穷。
春瓮已成花欲动，了无一事著胸中。
定轩
张侃（宋代）

门前流水竞，洗尽市尘交。秉我中心正，从渠异说譊。

向来多肘柳，近已去心茅。隐几观天地，晨曦动翠梢。
上余倅生辰唐律十章
唐士耻（宋代）

大汉钟官周府圜，宾寮入幕地行仙。
人心天意俱从我，何虑不如刘晏钱。
吴宗教惠西施舌戏成三绝 其一
王十朋（宋代）

吴王无处可招魂，惟有西施舌尚存。曾共君王醉长夜，至今犹得奉芳尊。
与舍弟华藏院忞君亭咏竹
王安石（宋代）

一迳森然四座凉，残阴余韵去何长。
人怜直节生来瘦，自许高何老更刚。
会与蒿藜同雨露，终随松柏到冰霜。
烦君惜取根株在，欲乞伶伦学凤凰。
安之朝议哀辞二首 其一
司马光（宋代）

场屋推声价，朝绅仰典型。朱衣老卿列，白首恋亲庭。

舟壑一朝失，泉台万古扃。音容宛在目，争免净飘零。
游张公善权二洞四首
曾几（宋代）

缦缨乳盖张公洞，风驭云軿定不无。
勿以衰翁作生客，旧时相识选仙图。